钦定古今图书集成/明伦汇编/皇极典/第259卷 > 乞不用赃吏疏 前人
## 钦定古今图书集成/明伦汇编/皇极典/第259卷 > 乞不用赃吏疏 前人

臣闻廉者民之表也，贪者民之贼也。今天下郡县至
广，官吏至众，而赃污擿发，无日无之。洎具案来上，或
横贷以全其生，或推恩以全其衅，虽有重律，仅同空
文，贪猥之徒，殊无畏惮。昔两汉以赃私致罪者，皆禁
锢子孙，矧自犯之乎？太宗朝，尝有臣僚数人犯罪，并
配少府监隶役，及该赦宥，谓近臣曰：“此辈既犯赃滥，
只可放令遂便，不可复以官爵。其责贪残、慎名器如
此，皆先朝令典，固可遵行。欲乞今后应臣僚犯赃抵
罪，不从轻贷，并依条施行。纵遇大赦，更不录用，或所
犯若轻者，只得授副使上佐。如此则廉吏知所劝，贪
夫知所惧矣。